Det lyder som noget, vi har hørt før. Det har vi også. Mange gange endda. Og nu bliver det fastslået igen.

Danmark er det dyreste EU-land at leve i, viser ny analyse fra Eurostat.

EU's statistikkontor har helt konkret sammenlignet priserne i de 28 medlemslande på madvarer, drikkevarer uden alkohol, tobak, tøj, elektronik, energi og transport.

Priserne på hele 2.000 varer og serviceydelser er indsamlet og indekseret i forhold til købekraft - en metode til at måle præcist, hvor meget man får for sine penge.

Og her er Danmark en suveræn topscorer med 141,5 point på EU's indeks, hvor 100 er EU-gennemsnittet. Bulgarien tager bundplaceringen med 48,4 point på indekset.

Det vil sige, at danskerne betaler lige knap 42 procent mere end gennemsnittet af EU for deres varer, mens bulgarerne betaler næsten 52 procent mindre end gennemsnittet.

Det er dog ikke inden for alle varegrupper, hvor Danmark er dyrest.

For eksempel betaler danskerne mest for mad og drikkevarer uden alkohol. Men svenskerne betaler mere for at købe tøj.

Irerne er de EU-borgere, der skal have flest penge op af lommen, når de køber alkohol og tobak.